Lotte Rod (RV), 2023-05-24:
Tak for det.
» Hvad jeg saae kunde jeg maaskee sige Dig; men hvorledes jeg saae det?
Neppe!
- Enkelthederne kunde jeg fremstille Dig een efter en anden, men Heelheden - alt paa eengang? - dertil - om "Du endog har Øre, har Tungen ikke Ord."
- Min Pen er ingen Pensel.
rejs selv til Himmelbjerget, og see!
« Jeg synes, det er skønt, at Dansk Folkeparti har været tilbage at finde Steen Steensen Blicher og historien og den meget vigtige del af vores danske historie, hvor vi jo mødtes og skabte vores demokrati i fællesskab.
Derfor kan jeg også godt lide idéen om folkemøder.
Jeg har selv deltaget på nogle af de lokale folkemøder.
Bl.a. Uddannelsesdebatten i Nørre Nissum synes jeg er et virkelig godt sted, både fordi man er sammen om det faglige program, men også på grund af alt det, der sker i pauserne, som de andre ordførere også har været inde på, hvor man kommer hinanden ved på en anden måde, end når den politiske debat er mere formel, som den jo er her i Folketinget.
Min partileder, hr. Martin Lidegaard, og vores miljøordfører, fru Zenia Stampe, har lige været til Naturmødet, og jeg synes, ligesom andre ordførere har været inde på, at det virkelig kan noget, at vi igen er ved at skabe sådan en bevægelse af folkemøder rundtomkring.
Jeg deler sådan set også det, der er Dansk Folkeparti og hr. Morten Messerschmidts kritik af Folkemødet på Bornholm.
Jeg deltager selv kun én dag og flyver frem og tilbage den samme dag, fordi det er så besværligt og dyrt at finde et sted at sove.
Og jeg synes, at det bør give os stof til eftertanke, i forhold til hvordan vi skaber kulturen omkring et folkemøde, som faktisk også er for folket.
Så kunne jeg høre på hr. Morten Messerschmidt, at han var ved at finde ud af, om vi skulle arrangere en høring herinde.
Og det kunne være næste skridt til at gå videre med idéen.
Jeg tror, at for mig og os i Radikale Venstre er det vigtigt, at det også kommer til at være noget, der har ophæng i Præsidiet, altså sådan at det er Folketinget som sådan, der kommer til at stå bag det.
For nogle år siden, dengang det var fru Pia Kjærsgaard, der var formand for Folketinget, var jeg selv med i nogle ret gode diskussioner om, hvordan vi kunne åbne folketingsarbejdet mere op.
Jeg kan huske, at et af de forslag, som jeg selv var lidt optaget af på det tidspunkt, var, om man simpelt hen skulle flytte nogle af vores udvalgsmøder til at ligge rundtomkring i landet og dermed på f.eks. skoleområdet rent faktisk have nogle møder, der handlede om skolen, ude på nogle lokale skoler.
Det kunne være i Nordjylland eller andre steder, som hr. Morten Messerschmidt efterspurgte.
En gang imellem ville det også være godt, at vi måske ikke bare tog på udvalgstur, men rent faktisk havde nogle af diskussionerne rundtomkring i landet.
Så i virkeligheden synes jeg at det her peger ind i flere ting, vi har brug for at diskutere med hinanden.
Skrækscenariet ville jo være, at man fra Folketingets side laver et eller andet, som der i øvrigt ikke er så mange, der kommer til.
Jeg tror mere på idéen om, at det skal vokse nedefra, og måske kunne man faktisk have den model, som hr. Morten Messerschmidt selv lige sagde i et af spørgsmålene til en af mine ordførerkollegaer.
Måske kunne det være noget med faktisk at prioritere nogle af de folkemøder, der eksisterer, ligesom man jo også lidt har gjort ved at lave partilederdebatten på Naturmødet.
På den måde kunne man jo faktisk godt i fællesskab alle partier stå bag, at det er noget, som vi vil kaste kræfter i.
For jeg synes, at det er vigtigt, at vi netop får den folkelige debat.
Så lad os endelig diskutere videre, og lad os se, om ikke vi kan lave en fælles tekst og så arbejde videre med det også i Præsidiet.